Document ID: /fineweb-2-swissfilter-quality_10-filterrobots/filtered/01522.jsonl.gz/80

Avui, dimecres 6 de setembre, s’inicien les preinscripcions i matrícules per al curs 2023-2024 de l’Escola Municipal de Música de la Seu d’Urgell. El termini finalitza el 27 de setembre. Les preinscripcions, que s’adrecen a futurs alumnes que vulguin iniciar-se o continuar formant-se en l’àmbit musical, s’han de formalitzar de manera telemàtica a través de la pàgina web clicant al següent enllaç: http://links.laseu.cat/inscrip.
L’enllaç redirigeix a un formulari que s’ha d’emplenar amb les dades personals del sol·licitant i fer constar les assignatures que es volen cursar i l’especialitat instrumental. S’aconsella marcar dos instruments per ordre de preferència.
A l’Escola Municipal, a més d’impartir-se classes de llenguatge musical i cant coral, s’estudien diferents instruments. Enguany queden places per a poder tocar l’acordió cromàtic o diatònic, el clarinet, el piano, el saxòfon, la trompeta o el trombó.
Com a novetats, hi ha un seguit de noves assignatures pensades des de nadons fins a adults.
Per als més petits, hi ha música en família. Es realitzaran classes de música per a nadons de 0 a 2 anys. Com a únic requisit, els infants han de venir amb un acompanyant a les sessions. Aquesta etapa en la que mitjançant un entorn musical ric i variat es comença a desenvolupar el potencial per a aprendre música com una forma imprescindible del seu desenvolupament integral com a ésser humà.
Per als nens de 3 a 6 anys, hi ha les classes de sensibilització musical.
L’Escola de Música Municipal també ofereix un programa d’agrupacions per a les persones que ja estudien un instrument a l’escola. Per als amants de la música folk, hi ha l’agrupació de Música Tradicional, dirigida per la Georgina Fàbregas. Per als adolescents i adults més “rockers”, Manu Suárez porta la combo de moderna. A més, també hi ha la big band, l’orquestra i el grup d’acordions cromàtics. Totes aquestes formacions estan obertes a tothom que tingui uns coneixements musicals previs sense necessitat d’assistir a cap altra assignatura.
Per últim, el cor d’adults està obert a tota la ciutadania que vulgui anar a cantar i passar una bona estona en grup. Si el fill o filla està matriculat a l’escola, per als pares o tutors, és gratuït, només s’haurà de pagar la matrícula.